Абазаква мшы бзи! 

Ари сгIвыра тшыт, йауырам апхъажватшыткIла йгIахъстIныс стахъыпI. 
Сцриква (сыжвлара гьраакIвым тшыззынасырхауа, сыбызшвала йчважвауа, йхъвыцуаракIвпI),хIыбызшва пшдзапI,хIыбызшва цIолапI,хIыбызшва ажваква гIаныцIраквакI нкъвыргитIта,йшазызбауа,зацIкIыс гвыбзыгъа,зацкIыс гвалца даъам ракIвын йалачважвуз ари хIыбызшва.ХIыбызшва ажваква турых рпщылапI, ажвипхьадза йара агIахIвахра амапI,уацIахъвыцыркIвын пыргыла змам мгIва ауыра уыквдыргылитIта унапIы рыма амтаква урыцIырдауа,аугIа рымгIващ утагыла зымгIва ъагIалагаз уаздырцитI. Швчважва швыбызшвала,ахв швымрыдзын.Йгьаквнагам ари апш цIолара нкъвызгауа абызшва "йаъан" азырхIваpныс.ЙгIашвыцIагылуа абанпара йрышвтуашла швартмакъ швырчвы,йауа ухIварыкIвын, зартмакъ мцыру аджвгьи дгьрымбатI йартмакъ кIара гIатихуа. ЙгIашвыцIагылуа асыдъа йгIаныжвымжьын, абзазара амшква хьтачвгьапI,асыдъа йгIанхаз зымгIва ахьта йагуштI. 
ХIыбызшва ажва пшдзаква йрыуата йахьчIва ажвакI xIаквгIашIасныс стахъыпI. 
АцIас: ажва гIважвакIла йалапI- ацIа -асы. 
АгIвы йугIа рцIас,йчажь йаргванзара атахъыпI,амш хьта дгIахъзыршвалуа йчажь йыду йцIахь ас апш. 
АцIас,цIас хIва йзахьырцIазгьи ауи акIвпI.АгIвы йышвугьи йымугьи зымгIва рацкIыс йаргванта йчажь йыдта йынкъвигауа йцIахь ас акIвпI,йцIасгьи ауи йапшта йаргванта,йчажь уагIвсхта йгвы йыдта йыцзара атахъыпI.
 Ауи акIвын апхъанчIвиква ацIасква рынкъвгара йзащтаз,йырдыруан амшква рчвгьара, амшква рхьтара.
ХIара йыгIдырума? 

Diana Gogova.